# Boca d'incendis equipada

Una boca d'incendis equipada (BIE) és un conjunt format per una vàlvula, una mànega i una llança, que serveix per a transportar i projectar aigua des d'un punt fix d'una xarxa d'abastament d'aigua fins al lloc d'un incendi, i que inclou elements de suport, de mesura de pressió i de protecció.

## Descripció

Hi ha 3 tipus de boca d'incendis equipada:
* BIE de 25 mm. Equipada amb mànega semirígida de 25 mm de diàmetre interior. La longitud màxima de la mànega és de 30 m. Pot ser utilitzada per una sola persona sense necessitar formació especial. La mànega semirígida permet el seu funcionament sense estendre-la del tot.
* BIE de 45 mm. Equipada amb mànega plana de 45 mm de diàmetre interior. La longitud màxima de la mànega és de 20 m. S'utilitza en llocs on es preveuen incendis importants, són especialment apropiades per als locals industrials. Són necessàries 2 persones per a la seva utilització.
* BIE d'alta pressió, amb mànega de diàmetre interior nominal no superior a 12 mm. La longitud màxima de la mànega és de 30 m.
Les boques d'incendi equipades (BIE) han d'estar connectades a una xarxa de canonades per a l'alimentació d’aigua, que ha de garantir durant una hora, com a mínim, el cabal descarregat per les dues hidràulicament més desfavorables, a una pressió dinàmica a la seva entrada compresa entre un mínim de 300 kPa (3 kg/cm2) i un màxim de 600 kPa (6 kg/cm2), o d'una pressió dinàmica mínima de 3.450 kPa (35 kg/cm2) per a les d'alta pressió. La xarxa de proveïment d’aigua ha de ser específica, no permetent-se agafar aigua per a una altra utilització. Les canonades poden ser d'acer, ferro colat, polietilè, etc. d’acord amb el que estableix la UNE 23500.
La llança ha de permetre tres posicions: tancat, aigua polvoritzada i raig ple. La polvorització ha de ser en forma de cortina d’aigua o de con. La polvorització és especialment útil per a refredar una àrea més gran al voltant del foc inicial. A més a més, la zona de polvorització actua com a escut tèrmic i les flames es poden extingir amb més facilitat.
La majoria de les BIES s'han de desar en armaris amb porta i pany per impedir-ne un ús indegut, només en cas d'emergència. Tanmateix, han de portar un dispositiu d’obertura d’emergència, el qual pot estar protegit per un material transparent, però que es pugui trencar amb facilitat.

## Ubicació

El broquet, la vàlvula d’obertura manual i el sistema d’obertura de l’armari, han d'estar a una alçada màxima d'1,50 m. Les BIE s'han de situar a menys de 5 m de les sortides de sector d'incendi. La separació màxima entre 2 BIE ha de ser de 50 m.

## Senyalització

Les BIE han d'estar senyalitzades amb rètols luminiscents amb el pictograma normalitzat (Norma UNE 23033-1:2019). La senyalització s'ha de col·locar immediatament al costat de l’armari de la BIE i no a sobre.

## Referències

* ↑ Diccionari de bombers. Barcelona: Termcat. Generalitat de Catalunya, novembre 1995. ISBN 84-393-3689-6.
* 1 2 3 4 5 6 «Reglament d’instal·lacions de protecció contra incendis.». Ministeri d'Economia, Indústria i Competitivitat d'Espanya, 12-06-2017.
* 1 2 3 4 5 «Guia per a la selecció, instal·lació, ús i manteniment de les boques d’incendis equipades». Asepeyo, 01-05-2016. Arxivat de l'original el 2021-10-08. [Consulta: 8 octubre 2021].
* ↑ «Boques d'incendi equipades (BIE): utilització» (en castellà). Institut Nacional d'Higiene i Seguretat en el Treball, 2015.
* ↑ «Nova Norma UNE: la senyalització contra incendis que busca la uniformitat europea» (en castellà). Cuadernos de Seguridad, 17-02-2020.